Oficiālais Vēstnesis L 041 , 14/02/2003 Lpp. 0037 - 0040



Komisijas Direktīva 2003/14/EK (2003. gada 10. februāris), ar ko groza Direktīvu 91/321/EEK par mātes piena aizstājējiem zīdaiņiem un maziem bērniem (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Direktīvu 89/398/EEK (1989. gada 3. maijs) par dalībvalstu tiesību aktu tuvināšanu attiecībā uz īpašas diētas pārtikas produktiem [1], kurā jaunākie grozījumi izdarīti ar Eiropas Parlamenta un Padomes Direktīvu 1999/41/EK [2], jo īpaši tās 4. panta 1. punktu, ņemot vērā Pārtikas zinātniskās komitejas atzinumu, tā kā: (1) Komisijas Direktīvas 91/321/EEK [3], kurā jaunākie grozījumi izdarīti ar Direktīvu 1999/50/EK [4], 6. pants nosaka, ka mātes piena aizstājējs zīdaiņiem un maziem bērniem nedrīkst saturēt jebkādas vielas tādos daudzumos, kuri varētu kaitēt zīdaiņu un mazu bērnu veselībai. (2) Pamatojoties uz Pārtikas zinātniskās komitejas 1997. gada 19. septembra un 1998. gada 4. jūnija atzinumu, Direktīva 91/321/EEK nosaka, ka kāda konkrētā pesticīda vispārējais maksimālais atlieku līmenis mātes piena aizstājējā zīdaiņiem un maziem bērniem nedrīkst pārsniegt 0,01 mg/kg līmeni. (3) Neliela pesticīdu vai pesticīdu metabolītu skaita gadījumā pat maksimālais pieļaujamais atlieku līmenis, vissliktākajā gadījumā, zīdaiņiem un maziem bērniem var radīt pieļaujamās dienas devas pārsniegšanu. Tas attiecas uz pesticīdiem vai pesticīdu metabolītiem ar pieļaujamo dienas devu līdz 0,0005 mg/kg svara. (4) Direktīva 91/321/EEK nosaka principus pesticīdu lietošanas aizliegšanai tādu lauksaimniecības produktu ražošanā, kuri paredzēti mātes piena aizstājējam zīdaiņiem un maziem bērniem. Attiecīgos pesticīdus iekļauj Direktīvas 91/321/EEK IX pielikuma sarakstā. Tomēr šis aizliegums negarantē, ka produktos nav pesticīdu, jo daži pesticīdi piesārņo apkārtējo vidi, un to atliekas var tikt konstatētas minētajos produktos. (5) Zīdaiņu un mazu bērnu veselības labākai aizsardzībai jāpiemēro papildu prasība analizēt produkta izcelsmi. (6) Lielākā daļa pesticīdu ar pieļaujamās dienas devas skaitlisko vērtību līdz 0,0005 mg/kg svara Kopienā jau ir aizliegti vai tiks aizliegti no 2003. gada jūlija. Aizliegtie pesticīdi nedrīkst būt nosakāmi mātes piena aizstājējā zīdaiņiem un maziem bērniem ar visprogresīvākajām analīzes metodēm. Tomēr daži pesticīdi sadalās ļoti lēni un joprojām piesārņo apkārtējo vidi. Tie var būt mātes piena aizstājējā zīdaiņiem un maziem bērniem pat tad, ja nav lietoti. Kontroles nolūkā jāizmanto saskaņota pieeja. (7) Līdz Komisijas lēmumam par to, vai pesticīdi atbilst drošuma prasībām 5. pantā Padomes Direktīvā 91/414/EEK (1991. gada 15. jūlijs) par augu aizsardzības līdzekļu laišanu tirgū [5], kurā jaunākie grozījumi izdarīti ar Komisijas Direktīvu 2003/5/EK [6], turpmāka atļauto pesticīdu lietošana atļauta, ja to atliekas nepārsniedz šajā direktīvā noteiktos maksimālos pieļaujamos līmeņus. Pesticīdu atlieku maksimālos pieļaujamos līmeņus nosaka tā, lai zīdaiņi un mazi bērni tiem pieļaujamās dienas devas skaitliskās vērtības nepārsniegtu pat vissliktākajā gadījumā. (8) Attiecīgi jāgroza Direktīva 91/321/EEK. (9) Šajā direktīvā paredzētie pasākumi saskan ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO DIREKTĪVU. 1. pants Direktīvā 91/321/EEK izdara šādus grozījumus. 1. Direktīvas 6. pantu groza šādi: - minētā panta 1. punktu aizstāj ar šādu punktu: "1. Mātes piena aizstājējs zīdaiņiem un maziem bērniem nedrīkst saturēt jebkādas vielas tādos daudzumos, kuri varētu kaitēt zīdaiņu un mazu bērnu veselībai. Vajadzīgie maksimālie pieļaujamie līmeņi vielām, kuras nav minētas 2. un 3. punktā, tiks noteikti nekavējoties." - minētā panta 3. punktu aizstāj ar šādu punktu: "3. a) IX pielikumā minētos pesticīdus nedrīkst izmantot lauksaimniecības produktos, kuri paredzēti mātes piena aizstājēja zīdaiņiem un maziem bērniem ražošanai. Tomēr kontroles nolūkos: i) uzskata, ka IX pielikuma 1. tabulā minētie pesticīdi nav lietoti, ja atsevišķu pesticīdu atliekas nepārsniedz 0,003 mg/kg. Šādu līmeni uzskata par analītiskās metodes kvantitatīvo robežu un regulāri pārskata, ņemot vērā tehnikas attīstību; ii) uzskata, ka IX pielikuma 2. tabulā minētie pesticīdi nav lietoti, ja atsevišķu pesticīdu atliekas nepārsniedz 0,003 mg/kg. Šo līmeni regulāri pārskata, ņemot vērā datus par apkārtējās vides piesārņojumu; b) atkāpjoties no 2. punkta prasībām, X pielikumā minēto atsevišķu pesticīdu līmenis nedrīkst pārsniegt tajā norādīto. Attiecībā uz X pielikumā minētajiem pesticīdiem, par kuriem ir pieņemts lēmums neiekļaut to aktīvās vielas Direktīvas 91/414/EEK I pielikumā, attiecīgi jāgroza šās direktīvas IX un X pielikums; c) šā punkta a) un b) apakšpunktā minētos atlieku līmeņus piemēro produktiem, kuri ir gatavi lietošanai pārtikā vai atjaunoti saskaņā ar ražotāja norādījumiem." 2. Direktīvas IX pielikumu aizstāj ar šās direktīvas I pielikumu. 3. Šās direktīvas II pielikumu pievieno kā X pielikumu. 2. pants 1. Dalībvalstis atļauj tirdzniecību ar produktiem, kuri atbilst Direktīvas 91/321/EEK 6. panta 3. punkta prasībām, ne vēlāk par 2004. gada 6. martu. 2. Dalībvalstis aizliedz tirdzniecību ar produktiem, kuri neatbilst Direktīvas 91/321/EEK 6. panta 3. punkta prasībām, ne vēlāk par 2005. gada 6. martu. 3. pants Dalībvalstīs stājas spēkā normatīvi un administratīvi akti, kas vajadzīgi, lai ne vēlāk par 2004. gada 6. martu nodrošinātu atbilstību šai direktīvai. Dalībvalstis par to tūlīt informē Komisiju. Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. 4. pants Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 5. pants Šī direktīva ir adresēta dalībvalstīm. Briselē, 2003. gada 10. februārī Komisijas vārdā — Komisijas loceklis David Byrne [1] OV L 186, 30.6.1989., 27. lpp. [2] OV L 172, 8.7.1999., 38. lpp. [3] OV L 175, 4.7.1991., 35. lpp. [4] OV L 139, 2.6.1999., 29. lpp. [5] OV L 230, 19.8.1991., 1. lpp. [6] OV L 8, 14.1.2003., 7. lpp. -------------------------------------------------- I PIELIKUMS " IX PIELIKUMS Pesticīdi, kurus nedrīkst lietot lauksaimniecības produktos, kuri paredzēti mātes piena aizstājēja zīdaiņiem un maziem bērniem ražošanai 1.tabula Vielas ķīmiskais nosaukums (atlieku definīcija) Disulfotons (disulfotona, disulfotona sulfoksīda un disulfotona sulfona summa, kas izteikta kā disulfotons) Fensulfotions (fensulfotions, tā skābekļa analogs un to sulfoni, izteikti kā fensulfotions) Fentins, izteikts kā trifeniltinkatjons Haloksifops (haloksifopa, tā sāļu un esteru, tajā skaitā konjugātu, summa, izteikta kā haloksifops) Heptahlors un trans–heptahlorepoksīds, izteikts kā heptahlors Heksahlorbenzols Nitrofēns Ometoāts Terbufoss (terbufosa, tā sulfoksīda un sulfona summa, izteikta kā terbufoss) 2.tabula Vielas ķīmiskais nosaukums Aldrīns un dieldrīns, izteikti kā dieldrīns Endrīns " -------------------------------------------------- II PIELIKUMS " X PIELIKUMS Īpaši pesticīdu vai pesticīdu metabolītu maksimālie pieļaujamie atlieku līmeņi mātes piena aizstājējā zīdaiņiem un maziem bērniem Vielas ķīmiskais nosaukums | Maksimālais pieļaujamais atlieku līmenis (mg/kg) | Kadusafoss | 0,006 | Demeton–S–metils/demeton_s–metilsulfons/oksidemetonmetils (atsevišķi vai kombinācijās, izteikti kā demeton–S–metils) | 0,006 | Etoprofoss | 0,008 | Fipronils (fipronila un fipronildesulfinila summa, izteikta kā fipronils) | 0,004 | Propinebs/propilēntiourīnviela (propineba un propilēntiourīnvielas summa) | 0,006 | " --------------------------------------------------